**Prestižinėje turizmo parodoje Lietuvai įteiktas „Lonely Planet“ apdovanojimas**

Tarptautinėje turizmo ir kelionių parodoje „World Travel Market London“ (WTM) Lietuvai įteiktas „Lonely Planet“ apdovanojimas. Vienas didžiausių pasaulyje kelionių gidų leidėjas „Lonely Planet“ pripažino Lietuvą antrąja geriausia turizmo kryptimi 2025-aisiais tarp 10 pasaulio šalių, kurias būtina aplankyti, ir pirmąja šalimi Europoje.

Londone lapkričio 5-7 d. vykstanti paroda WTM – įtakingiausias kelionių ir turizmo renginys, suburiantis dešimtis tūkstančių profesionalų iš viso pasaulio. Pirmąją šios parodos dieną „Lonely Planet“ viceprezidentas Tom Hall įteikė Lietuvai prestižinio kelionių gido leidėjo apdovanojimą VšĮ „Keliauk Lietuvoje“ vadovei Olgai Gončarovai. Pasak jos, šis pripažinimas ir viename svarbiausių turizmo renginių įteiktas apdovanojimas reiškia dar daugiau galimybių Lietuvos atvykstamajam turizmui.

„Kasmet pastebime, kad verslo susidomėjimas tarptautinėmis parodomis auga. Net nesutalpiname visų turizmo verslų, norinčių dalyvauti Lietuvos stende. Vadinasi, dalyvavimo parodose naudą jaučiame ne tik mes, bet ir platus turizmo industrijos dalyvių ratas, – sako O. Gončarova. – Parodose pristatome Lietuvą kaip kryptį ir padedame užmegzti turizmo verslo atstovams kontaktus prioritetinėse rinkose. Taip pat užmezgame pažintis su žurnalistas, nuomonės formuotojais ar tokiais turizmo milžinais kaip TripAdvisor. Neabejoju, kad Lietuvai įteiktas „Lonely Planet“ apdovanojimas dar labiau padidins parodos dalyvių susidomėjimą mūsų šalimi.“

Londone vykstančioje WTM parodoje Lietuvos stende dirba 10 dalyvių: VšĮ „Keliauk Lietuvoje“, Vilniaus bei Kauno turizmo informacijos centrai bei septyni atvykstamojo turizmo kelionių organizatoriai.

Šių metų spalį „Lonely Planet“ paskelbė TOP 10 pasaulio šalių, kurias rekomenduojama aplankyti 2025 m. Antrąją vietą reitinge Lietuvai skyrę ekspertai ypač išskyrė keturis jos traukos taškus. Tai – žalias, gyvybingas, modernus, išskirtine istorija ir šiuolaikiška barų bei restoranų scena pasižymintis Vilnius. Taip pat – visais metų laikais įspūdingas Kuršių Nerijos nacionalinis parkas, piligrimus iš viso pasaulio traukiantis Kryžių kalnas ir į laukinę gamtą pasinerti viliojantis Aukštaitijos nacionalinis parkas.

TOP 10 „Lonely Planet“ sąraše Lietuvą aplenkė tik Kamerūnas. Į rekomendacijų ateinantiems metams reitingą taip pat pateko Fidžis, Laosas, Kazachstanas, Paragvajus, Trinidadas ir Tobagas, Vanuatu, Slovakija ir Armėnija.

„Lonely Planet“ sudaromame reitinge yra vertinama ne tik turizmo infrastruktūra ir paslaugų kokybė, šalių saugumas, kainos ir kokybės santykis, bet ir unikalumas bei autentiškumas, tvarumas ir atsakingumas. Reitinge neretai atsispindi naujos turizmo tendencijos – neseniai išpopuliarėję ar visai naujas turizmo patirtis siūlantys regionai ar šalys. Taip pat svarbūs yra ir specialūs renginiai ar įvykiai, galintys pritraukti keliautojų dėmesį: tarptautiniai sporto renginiai, jubiliejinės sukaktys, kultūriniai festivaliai.